**Пасхальнае пасланне**

**мітрапаліта Мінскага і Заслаўскага Паўла,**

**Патрыяршага Экзарха ўсяе Беларусі,**

**архіпастырам, пастырам, дыяканам,**

**манахам і міранам**

**Беларускай Праваслаўнай Царквы**

*Ад смерці да жыцця і ад зямлі да неба*

*Хрыстос Бог перавёў нас, якія песню перамогі спяваюць.*

Пасхальны канон. Песня 1. Ірмос

**Узлюбленыя ва Ўваскрэслым Госпадзе нашым Іісусе Хрысце Праасвяшчэнныя архіпастыры, шаноўныя прасвітары і дыяканы,**

**богалюбівыя інакі і інакіні,**

**браты і сёстры, усе верныя сыны і дочкі
Беларускай Праваслаўнай Царквы!**

**В**ітаю вас вечна жывымі словамі пасхальнага дабравесця, духоўна радуючыся і лікуючы разам з вамі:

**ХРЫСТОС УВАСКРЭС!**

**М**іласцю Божай мы дасягнулі светлага дня Пасхі! З таго моманту, як апосталы абвясцілі свету пра Ўваскрасенне Спасіцеля нашага Госпада Іісуса Хрыста, пастаянная радасць напаўняе жыццё нашай Царквы: Хрыстос уваскрэс з мёртвых — і смерць пераможана! Усё жыццё хрысціяніна павінна быць напоўнена пасхальнай радасцю. Кожная нядзеля — гэты дзень Уваскрасення — паказвае нам вялікі подзвіг Спасіцеля і паўнату Божай любові. Прыйшоўшы ў свет у плоці, Хрыстос Спасіцель ацаліў чалавечую прыроду ад хваробы граху і, сышоўшы ў пекла, зруйнаваў кайданы смерці, даўшы нам магчымасць узыходзіць у жыццё вечнае ў Яго Нябесным Царстве.

**П**ершае слова, якое прамовіў Уваскрэслы Хрыстос Спасіцель, звяртаючыся да жанчын-міраносіц, а затым і да апосталаў, было «Радуйцеся!». У гэты зіхатлівы дзень, які сапраўды вядзе нас «ад смерці да жыцця і ад зямлі да неба», Царква Хрыстова радуецца, вітаючы Бажэственнага Пераможцу смерці: *«І ўзрадаваліся вучні, убачыўшы Госпада»* (Ін. 20: 20).

**Р**адасная песня аб Уваскрасенні Хрыстовым гучыць і ў кожным з нас: мы радуемся таму, што адбылася найвялікшая падзея — Хрыстос Спасіцель Сваёю смерцю знішчыў саму смерць: *«Сіло парвалася — і мы выратаваны. Дапамога наша ў імені Госпада»* (Пс. 123: 7–8). Радуемся мы і таму, што нам, якія веруюць у Яго, Ён завяшчае жыццё вечнае. І таму, хто будзе выконваць Яго Бажэственныя запаведзі і жыць згодна з Евангеллем, Гасподзь абяцае Царства Нябеснае: *«Я — уваскрасенне і жыццё; хто веруе ў Мяне, калі і памрэ, будзе жыць»* (Ін. 11: 25).

**Б**удзем жа радавацца, таму што мы маем цудоўную і непахісную аснову нашай веры — Уваскрасенне Хрыстова! Ва Ўваскрасенні Хрыстовым — абяцанне, што смерць на зямлі — не канец жыцця, што смерць сілаю Божаю пераадольваецца. Ва Ўваскрасенні Хрыстовым – пачатак нашага асабістага ўваскрасення. Як смяротныя мы падаем, але як бессмяротныя ўваскрасаем у жыццё вечнае з Хрыстом Спасіцелем. Няхай гэтая радасць нашага агульнага ўваскрасення ўмацоўвае нас, дапамагае пераадольваць цяжкасці, з якімі нам давядзецца яшчэ сустрэцца на жыццёвым шляху.

**ХРЫСТОС УВАСКРЭС!**

**Г**этая спасіцельная вестка — сведчанне трыумфу жыцця вечнага, перамогі над смерцю і тленнем. Мы радасна сустракаем Светлае Хрыстова Ўваскрасенне, праслаўляючы Ўваскрэслага Хрыста, Жыццядаўца, ускладаючы на Яго ўсё сваё спадзяванне.

**С**вяцейшы Патрыярх Маскоўскі і ўсяе Русі Кірыл у адной са сваіх пропаведзей падкрэсліў, што сёння нямала людзей «імкнецца зразумець сапраўдны сэнс быцця, знайсці шлях да Бога…». Каб Добрая вестка дасягнула і іх, «голас Царквы павінен гучаць гучна і пераканаўча, дзеля сведчання пра Таго, *«Які аддадзены быў за грахі нашы і ўваскрэс для апраўдання нашага»* (Рым. 4: 25)». Несучы сведчанне пра Хрыста Ўваскрэслага і памятаючы словы Апостала: *«Калі вы ўваскрэслі з Хрыстом, то шукайце вышняга, дзе Хрыстос сядзіць праваруч Бога»* (Кал. 3: 1), падтрымаем адзін аднаго, каб ніхто не адчуваў сябе адзінокім, прыніжаным і безнадзейным. Падзелімся з усімі бліжнімі і дальнімі радасцю аб Уваскрэслым Спасіцелі, радасцю магчымасці яднання з Ім. І тады і ў нас саміх, і ў навакольным свеце мы ўбачым змены да лепшага.

**С**ёння гэта надзвычай неабходна, таму што ў шэрагу краін хрысціяне перажываюць ганенні, параўнальныя з тымі, што былі ў раннія вякі хрысціянства, а часта і большыя за іх. «Руская Праваслаўная Царква з болем успрымае гэтую бяду, — кажа яе Прадстаяцель. — Калі падзеі і далей будуць развівацца ў падобным рэчышчы, то сляды прысутнасці хрысціянства могуць практычна знікнуць там, дзе яно калісьці зарадзілася і існуе ўжо два тысячагоддзі… Як браты па веры, мы павінны падтрымліваць адзін аднаго ў цяжкі момант, узвышаць свой голас як адзіная Святая Саборная і Апостальская Царква». Няхай уваскрэсне Бог у сэрцах людзей, і няхай рассеюцца нянавісць і злосць, варожасць і сваркі, усялякія раздзяленні! *«Няхай усе будуць адно: як Ты, Ойча, ува Мне, і Я ў Табе, так няхай і яны ў Нас будуць адно»* (Ін. 17: 21).

**П**раасвяшчэнныя архіпастыры, узлюбленыя айцы, браты і сёстры! Будзем жа бясконца дзякаваць Богу за тыя дары, якія мы атрымалі праз прышэсце ў свет Яго Адзінароднага Сына. Няхай Пасхальны трыумф заўсёды жыве ў нашых душах і сэрцах і жывіць іх, няхай гэтай бясконцай радасцю напаўняецца і пранікаецца ўсё наша жыццё. Благадатная дапамога Божая няхай садзейнічае кожнаму з нас у далейшай працы на славу нашай Царквы, на славу нашай зямной Бацькаўшчыны, на дабро ўсім, хто мае патрэбу ў нашай увазе і клопаце.

**В**іншую ўсіх вас са святам Святой Пасхі Хрыстовай і малітоўна жадаю вам і вашым блізкім светлай пасхальнай радасці, усёпераможнай надзеі, моцы душэўных і цялесных сіл!

**ХРЫСТОС УВАСКРЭС!**

**САПРАЎДЫ ЎВАСКРЭС ХРЫСТОС!**

**+ ПАВЕЛ,**

**мітрапаліт Мінскі і Заслаўскі,**

**Патрыяршы Экзарх усяе Беларусі**

*Пасха Хрыстова*

*2016 год*

*горад Мінск*